ምክር ቤቱ ጃኮብ ዙማ ከሥልጣን እንዲነሱ የቀረበውን ሞሽን ውድቅ አደረገ
ፕሬዚዳንት ጃኮብ ዙማ ከሙስና ጋር በተያያዘ ከስልጣን እንዲነሱ የቀረበው ሞሽን በምክር ቤቱ አብላጫ ድምፅ ውድቅ ሆነ፡፡እኤአ በ2019 ስልጣናቸውን የሚያስረክቡት ፕሬዚዳንት ዙማ የቀድሞ ባለቤታቸውና የአፍሪካ ህብረት ኮሚሽን ኮሚሽነር የነበሩት ዶክተር ኒኮላስ ድላሚኒ ዙማ እንዲተኳቸው ፍላጎት አላቸው ተብሏል፡፡ፕሬዚዳንቱ ከጎናቸው ለተሰለፉ የምክር ቤት አባላትና ደጋፊዎቻቸው በዘፈን የታጀበ ምስጋና አቅርበዋል፡፡ ከፕሬዚዳንቱ በተቃራኒ የቆሙ የገዥው ፓርቲ የምክር ቤት አባላት በዲሲፕሊን ሊጠየቁ እንደሚችል ጠቁመዋል፡፡እኤአ በ2009 ወደ ሥልጣን የመጡት ፕሬዚዳንት ጃኮብ ዙማ በአገሪቱ ለሥራ አጦች ቁጥር መበራከት፣ለኢኮኖሚ ማሽቆልቆልና ለዋጋ ግሽበት ዘላቂ መፍትሔ ማበጀት አልቻሉም በሚል ይተቻሉ፡፡በደቡብ አፍሪካ ተከስቶ የነበረውና ለበርካቶች ህይወት መጥፋት ምክንያት የሆነው የመጤ ጠል አመለካከት መስፋፋትና የግጭት መንስዔ ሆኖ መታየት ፕሬዚዳንቱ ብዙም ያልሄዱባቸው ርቀቶች ናቸው በማለት በርካቶች ጣታቸውን ይቀስሩባቸዋል፡፡በእነዚህና በሌሎች ችግሮች ሥልጣናቸውን እንዲለቁ ተቃውሞ ሲቀርብባቸው የቆዩት ፕሬዚዳንት ዙማ ጉዳያቸው ለመጨረሻ ውሳኔ ወደ አገሪቱ የህዝብ ተወካዮች ምክር ቤት አምርቷል፡፡ፕሬዚዳንት ዙማ በምክር ቤት ውሳኔ ከሥልጣን ይነሳሉ የሚለው ግምት ከፍተኛ ነበር፡፡ በተለይም ተቃዋሚ ፓርቲዎች ምክር ቤቱ በፕሬዚዳንቱ ላይ የተቃውሞ ውሳኔውን ያሳልፋል የሚል ትልቅ ተስፋን ሰንቀው ወደ ድምፅ አሰጣጡ ሂደት ማምራታቸው ነው ቢቢሲ በዘገባው ያመለከተው፡፡ፕሬዚዳንት ጃኮብ ዙማ ከሥልጠን እንዲነሱ ፍላጎት ያላቸው የተወሰኑ የአፍሪካ ኮንግረስ ፓርቲ (ኤ ኤን ሲ)የምክር ቤት አባላት ድምፃቸውን ሊሰጡ ይችላል የሚል ግምት በተቃዋሚዎች በኩል ተይዞ ነበር፡፡ይህ ግምት ግን ከግምትነት አለማለፉ ነው በውጤቱ የተንፀባረቀው፡፡ የተገኘው ውጤት ፕሬዚዳንት ጃኮብ ዙማ በሥልጣን የሚቆዩበትን ዕድል አጎናፀፋቸው፡፡ ፕሬዚዳንቱ ከሥልጣን እንዳይነሱ የሚለው ድምፅ 198 ለ177 በሆነ አብላጫ ድምፅ  ተደመደመ፡፡ተቃዋሚ ፓርቲዎች ህልማቸው እንዲሳካ 249 መቀማጫ ካለው የገዥው የኤ ኤን ሲ ፓርቲ የምክር ቤት ወንበር ቢያንስ የ50ዎቹን ድምፅ ማግኘት ግድ ይላቸዋል፡፡ውጤቱ የ75 ዓመቱ ፕሬዚዳንት ጃኮብ ዙማ እኤአ እስከ 2019 ድረስ በሥልጣን ላይ የሚቆዩበትን ዕድል አጎናፅፏቸዋል፡፡ ፕሬዚዳንቱ በታህሳስ ወር 2019 ሥልጣናቸውን ሲያስረክቡ የቀድሞ ባለቤታቸውና የአፍሪካ ህብረት ኮሚሽን ኮሚሽነር የነበሩት ዶክተር ኒኮሳዛና ድላኒ ዙማ እንዲተኳቸው ፍላጎት እንዳላቸውም አንፀባርቀዋል፡፡ፕሬዚዳንት ዙማ ውጤቱን ተከትሎ ከጎናቸው ለተሰለፉ የምክር ቤት አባላትና ለደጋፊዎቻቸው ምስጋናን አቅርበዋል፡፡ ደስታቸውንም በዘፈን በማጀብ ደጋፊዎቻቸውን አስደምመዋል፡፡የኤ ኤን ሲ ፓርቲ ዋና ተጠሪ ጃሰን ምቴምቡ ከፕሬዚዳንቱ በተቃራኒ በተሰለፉ የገዥው ፓርቲ አባላት ላይ የዲሲፕሊን እርምጃ ሊወሰድ እንደሚችል ጠቁመዋል፡፡